Line Barfod (EL), 2008-12-11:
Jeg vil gerne sige tak for debatten og de mange positive tilkendegivelser, selvfølgelig især til SF, der fuldt ud støtter forslaget, men også til de mange, der har støttet dele af forslaget.
Man må vel sige, at der var opbakning til forskellige dele af forslaget fra alle partierne.
Jeg synes, at det mest glædelige er, at alle partier er enige i, at prostitution er et problem, og at prostitution er noget, vi skal have en bred indsats i forhold til.
Jeg vil bare sige forhold til debat, som fru Ellen Trane Nørby rejste om, hvorvidt debatten skal være udtryk for moraliseren og videnstomhed osv.
, at mit indtryk er, at alle, der har deltaget i debatten her - og det er også mit generelle indtryk af debatten, vil jeg sige - faktisk ønsker en debat bygget på viden og faktisk sætter sig ind i forholdene på området.
Jeg har ikke hørt nogen her eller i øvrigt i den politiske debat sige, at de mener, at Sverige har løst alle problemer med kriminalisering.
Jeg tror ikke, at der er nogen, der vil påstå, at der ikke er prostitution i Sverige i dag.
Der har været debat om, hvorvidt man mener, at kriminalisering dels kan være en af metoderne - det er den ene debat.
Og det er jo noget andet, end at man mener, at det løser problem. Der er jo heller ingen, der påstår, at fordi at det er kriminelt at stjæle, har vi løst problemet med, at nogen stjæler.
Så det er et holdningsmæssigt problem, og man kan man så diskutere, om det skal være kriminelt at købe sex eller ej, men det har bare ikke så meget at gøre med, om man synes, at det løser problemet.
Det er jo også det, der fremgår af debatten i dag.
Så lad os prøve at diskutere alt det, vi kan blive enige om, og så vente med at diskutere de sidste 10 pct. vedrørende kriminalisering, som vi ikke er enige om.
Lad os prøve at få sat nogle af alle de initiativer i værk.
Jeg ved godt, at der bliver gjort en hel del både fra Kompetencecenterets og mange andres side, men lad os få sat endnu flere initiativer i gang, og lad os få det på den politiske dagsorden og lad os se, hvor langt vi kan komme med at få lavet en dansk model om alt det, vi er enige om, i stedet for at debatten kun kommer til at handle om for eller imod kriminalisering, for så kommer vi ikke særlig meget videre, og så hjælper vi dels ikke de mange, vi gerne vil hjælpe, dels får vi ikke flyttet særlig mange holdninger.
Derfor mener jeg, at det er vigtigt, at vi også her bruger meget tid på at diskutere alt det meget, vi enige om.
Jeg synes, at det var et rigtig godt indlæg, fru Marianne Jelved kom med her til sidst om, hvad problemerne er omkring prostitution, og om, at det faktisk er udtryk for et samfundsmæssigt problem, at man ved at acceptere, at man kan købe sig til sex hos et andet menneske, så også accepterer, at man kan udnytte et menneske og være med til at undertrykke det menneske.
Jeg tror, det er vigtigt at holde fast i, at når vi diskuterer prostitution som et samfundsmæssigt problem, som et socialt problem, handler det om generelle antagelser.
Det bliver vigtigt, også når vi diskuterer med de kvinder, der er i prostitution.
Jeg håber, at der en dag også vil være nogle af de mænd, der er i prostitution, der vil begynde at blande sig i debatten, så de også vil være med til at nuancere det.
Men det er jo vigtigt at sige, at det ikke betyder, at vi mener, at hver eneste, der er i prostitution, personligt har en bagage fyldt med masser af sociale problemer, men at vi mener, at det generelt er et samfundsmæssigt problem, som vi er nødt til at gøre noget ved.
Vi ved, at rigtig mange af dem, der er i prostitution, får voldsomme skader, og vi ved, at også mange af de mænd, som prøver at sælge sex, får de samme skader som de unge kvinder, der prøver at sælge sex.
Derfor bliver vi nødt til at gøre noget, så vi forebygger, at folk får de skader.
Vi bliver nødt til at gøre noget for at forebygge, at der er så mange, der sælger sex, og vi bliver nødt til at gøre noget for at hjælpe dem, der gerne vil ud af det, og det er det, vi prøver med det her forslag.
Der er en del af tingene, som er sociale tiltag.
Vi synes, at det er vigtigt at se på, hvad årsagen er til, at mange kommer ud i prostitution.
Jeg kan klart anbefale at læse den udgivelse, der kom fra Servicestyrelsen for nylig, som gengiver en række beretninger fra kvinder i prostitution eller kvinder, der har været i prostitution, som fortæller deres personlige historie om, hvorfor de er kommet ud i prostitutionen, og hvordan de har oplevet det.
Det er godt til at give et billede, og det supplerer den forskning, vi i øvrigt har på området.
Det er rigtig vigtigt at høre de fortællinger, der er.
Der er rigtig mange tilfælde, hvor det er på grund af økonomiske problemer, og derfor er det vigtigt at se på, hvad vi gør for at sikre, at der ikke er nogen, der af økonomisk nød begynder at sælge sex og kommer ud i prostitution, og det mener vi altså er noget af det, vi skal tage fat på.
Så er der det, der handler om, hvad vi så gør for at hjælpe dem, der er i prostitution.
Der tror jeg, at det er rigtig vigtigt, at der er en vifte af forskellige tilbud, fordi der er så mange forskellige slags prostitution.
Der er forskel på de tilbud, der skal være til dem, der er i prostitution, fordi de samtidig har et narkoproblem og trækker på gaden, og til dem, der er helt oppe i toppen, i escortmiljøet, og som kan lave rigtig, rigtig mange penge ud af det.
Det er nogle vidt forskellige behov, de har, og derfor skal der også være forskellige tilbud.
På samme måde er der brug for, at vi også får nogle flere stemmer i debatten.
Jeg håber, at man vil sikre, at der også i forhold til dem, der er i prostitution, bliver nogle muligheder for, at man har blade, radio og andet og kan deltage i debatten selv, så vi kommer til at diskutere med dem, det handler om, i stedet for kun at diskutere om dem.
Det tror jeg er rigtig vigtigt for, at vi også kommer videre og får mange flere nuancer, end der er i dag, på, hvad det er for en indsats, der vil kunne hjælpe.
Så er der det, der handler om, at når man så gerne vil ud af prostitution, er det rigtig vigtigt, at man har mulighed for at komme det uden at risikere, at man bliver anmeldt for socialt bedrageri og får en kæmpegæld og kommer i fængsel.
Derfor synes vi altså, at det er rigtig vigtigt, at Velfærdsministeriet går ind og ser på den strategi, Københavns Kommune har valgt; at man ser på, om det er en mulighed, man kan bruge andre steder, og at man forhåbentlig også vil opfordre andre kommuner til at sige: Jamen der skal være et sted, hvor man kan komme hen og få rådgivning uden at risikere at blive anmeldt til politiet.
Og de kræver altså noget andet end det, som mange af de andre personer, der opsøger socialhjælp og har brug for at få hjælp, kræver.
Så er der det, der handler om seksualitet, og som jo hidtil har været meget, meget fraværende i debatten, men som jeg tror er rigtig afgørende at diskutere, hvis vi skal komme videre.
Vi bliver nødt til at gå ind og diskutere, hvad det er, der gør, at nogle mener, at det er i orden at købe sex.
Hvad er det, der gør, at så mange unge synes, at det er helt i orden, at man lige udveksler sex for et eller andet lavpraktisk - der er blevet nævnt en burger, det kan også være make up eller andre små ydelser?
Og hvordan kan vi ændre på den holdning?
Hvad er det, der gør, at rigtig mange familiefædre i stedet for at tage debatten op med konen derhjemme om, hvordan man får et bedre sexliv, vælger at køre ud i frokostpausen eller på vej hjem fra arbejde og købe sig til noget sex?
Hvad skal der til, for at de kan få et godt sexliv derhjemme i stedet for eller kan gå i swingerklubber, eller hvad der nu måtte passe til deres sexliv?
Hvad er det, man kan gøre for at diskutere den seksualitet og give dem nogle tilbud, i stedet for at de går ud og køber sex?
Vi har hørt, at man i USA har rigtig gode erfaringer med det, der hedder John's Schools.
Her prøver man at give noget behandling til nogle af kunderne, og 80 pct. af kunderne holder faktisk op med at købe sex.
Lad os prøve at kigge noget mere på, hvad det rent faktisk er, det består i.
Er der noget der, som vi kunne lære og prøve at bruge?
Ministeren mente, at når vi foreslog sexologiske klinikker, var det, fordi vi mente, at folk havde sexologiske forstyrrelser.
Det tror jeg ikke folk har, men jeg tror, at der er mange, der har brug for at diskutere.
Noget af det, der blev fremlagt på den konference i Stockholm om de nordiske forskningsresultater, var en norsk chatside, hvor man har prøvet at gå ind og have en direkte dialog med nogle af kunderne.
Nogle af de kunder nævnte altså, at hvis der var nogle, de kunne snakke med, hvis der var nogle, de kunne få lidt vejledning af og behandling hos i forbindelse med deres sexliv, kunne det være, at de valgte at gøre noget ved det i stedet for at gå ud og købe sex.
Det bliver vi nødt til at forholde os til - hvad er det for nogle muligheder, der er?
Så det handler ikke om, at vi mener, at alle kunderne er seksuelt forstyrrede, men at vi faktisk tror på, at det kan nytte at begynde at lave noget seksualvejledning, også til voksne mennesker, og prøve at give nogle tilbud om, at man kan få et godt sexliv på andre måder end ved at gå ud at købe sex, ved at gå ud og skade andre mennesker.
Det håber jeg at vi kan diskutere i det videre udvalgsarbejde.
Jeg vil sige mange tak for debatten.